Златица

Златица або кромпльова златица (лат. Leptinotarsa decemlineata Say, серб. и горв. златица/zlatica) то хробачок, твардокриделкови инсект з фамилиї златицох, барз є значни у польопривреди як чкодлївец на кромпльох. Є лїсце кромпльох и кед огриже над'жемни часци тей рошлїни, вона остава без гомольох.

 Опис 
Велькосц цела одроснутих кромпльових златицох ше руша од 8 по 12 mm, моцней жовтей фарби (по помаранчецову) су зоз 10 воздлужнима смугами. Концом априла и на початку мая кладу ваїчка, зоз хторих ше о тидзень вилягню лїчинки хтори, як и одроснути инсект, єдза лїсце кромпльох, же би поступнє зиходзели до жеми глїбоко од 5 по 10 cm, дзе ше заґалецую. Три тижнї познєйше з ґалеткох вилєтує одроснути инсект, хтори ознова напада и є лїсце кромпльох. 

Женски єдинки барз плодни и способни положиц вецей як 500 ваїчка у периодзе од 4 до 5 тижньох. 

 Знїщованє 
Кромпльову златицу ше знїщує з хемийнима средствами, а роби ше и на тим же би ше пренашло биолоґийни методи за редукованє єй числовосци. Випитує ше и можлївосц применьованя даєдних паразитох и ентомофаґних печарочкох хтори би знїщовали того чкодлївца док є у стадиюме лїчинки.

 Литература 

 Енциклопедия Нового Саду 12, КОС – ЛЕР, Нови Сад 1999, б. 102
 Оксана Тимко Дїтко, Назви рошлїнох и животиньох у руским язику, Вуковар 2016, б. 73
 Словнїк руского народного язика II, А – Н, Нови Сад 2017, б. 532

 Вонкашня вяза 

 Кромпирова златица
Катеґория:Животинї